രാജി ആവശ്യപ്പെട്ട് യുവജന സംഘടനകള് തെരുവില്: ശിവന്കുട്ടി സഭയില് തിരുവനന്തപുരം: നിയമസഭാ പൊതുമുതല് നശിപ്പിക്കല് കേസില് സുപ്രീം കോടതി വിധി വന്നതിന് ശേഷം ആദ്യമായി നിയമസഭയിലെത്തി മന്ത്രി വി. ശിവന്കുട്ടി. എന്നാല് മന്ത്രിയുടെ സാന്നിദ്ധ്യത്തില് തന്നെ രാജി ആവശ്യപ്പെട്ട് സഭയ്ക്ക് അകത്തും പുറത്തും പ്രതിഷേധ പ്രകടനങ്ങള് നടന്നു. ചോദ്യോത്തര വേളയില് മന്ത്രി മറുപടി പറയാന് എഴുന്നേറ്റപ്പോള് തന്നെ പ്രതിപക്ഷം പ്രതിഷേധവുമായി രംഗത്തെത്തിയിരുന്നു. പ്രതിപക്ഷ പാര്ട്ടികളുടെ പ്രതിഷേധത്തെ തുടര്ന്ന് മന്ത്രി ശിവന്കുട്ടിയുടെ പ്രസംഗം പലവട്ടവും തടസ്സപ്പെട്ടു. പൊതുമുതല് നശിപ്പിച്ചതിന് വിചാരണ നേരിടുന്ന മന്ത്രിയ്ക്കെതിരെ പ്രതിപക്ഷം ബാനറുകളും പ്ലക്കാര്ഡുകളും ഉയര്ത്തി. ചോദ്യോത്തര വേളയില് മറുപടി പറയാന് മന്ത്രി എഴുന്നേറ്റപ്പോഴാണ് ഗോ ബാക്ക് എന്ന മുദ്രാവാക്യം വിളിയോടെ പ്രതിഷേധം ഉയര്ന്നത്. ഇരിപ്പിടങ്ങളില് വച്ചുതന്നെയാണ് ബാനര് ഉയര്ത്തിയത്. ശിവന്കുട്ടിയുടെ മറുപടി പ്രസംഗത്തില് നിന്നും പ്രതിപക്ഷ സഭാംഗങ്ങള് വിട്ടുനില്ക്കുകയും ചെയ്തു. അതേസമയം മറ്റ് മന്ത്രിമാരുമായി ചോദ്യോത്തര വേളയില് പ്രതിപക്ഷം സഹകരിച്ചു. പ്രതിഷേധം ശക്തമായപ്പോള് സഭയില് ബാനറും പ്ലക്കാര്ഡും പ്രദര്ശിപ്പിക്കുന്നത് നിയമവിരുദ്ധമാണെന്ന് സ്പീക്കര് എം.ബി രാജേഷ് റൂളിംഗ് നല്കിയെങ്കിലും ആരും സഹകരിച്ചില്ല. മന്ത്രിയുടെ രാജി ആവശ്യപ്പെട്ട് നിയമസഭയ്ക്ക് പുറത്ത് നടന്ന പ്രകടനങ്ങള് സംഘര്ഷത്തിലാണ് കലാശിച്ചത്.